送進士高樞拱辰
作者：石介
朝代：宋

paragraphs: 韓門有李漢，柳氏得晦之。
其道卒無患，二子爲藩離。
吾才誠駑弱，十年空孜孜。
韓閫與柳閾，豈敢輒潛窺。
二氏方肆行，斯文日已衰。
手持萬丈斧，欲往斷其枝。
以次及根柢，使不復蕃滋。
高生吾之壻，乃肯從吾爲。
示我文一編，言辭不葳蕤。
翅羽雖尚短，已去磨尾箕。
氣力雖未全，已能搏蛟螭。
吾日覺老大，韓柳難企斯。
吾子年始壯，勇若熊與羆。
李漢不足慕，晦之當並馳。